**PRACOVNÝ LIST pre birmovancov**

4.7. III. Boží príkaz: „Pamätaj, že máš svätiť sviatočné dni.“

**Doplň chýbajúce slová**

1. Boh je tvorcom prirodzeného poriadku. On *„požehnal ............... deň a zasvätil ho, lebo v ňom odpočíval od všetkých diel, ktoré Boh stvoril a urobil.“ (Gn 2,1-3)*
2. Boh „odpočíva“ a teší sa zo svojich stvorení. Chce, aby aj jeho stvorenia odpočívali: *„siedmy deň je však sobota Pána, tvojho Boha. Vtedy ................. konať nijakú prácu.“ (Ex 20,8-10)*
3. Slávenie nedele pripomína aj ........................ Izraela z egyptského otroctva. Je to deň oslavy ľudskej slobody. (Youcat 362)
4. Kresťanstvo nahradilo sobotu nedeľou preto, lebo Ježiš vstal zmŕtvych v nedeľu ráno. Nedeľa sa tak stala „deň ...............“.
5. V nedeľu a v iné prikázané sviatky sme povinní zúčastniť sa na celej sv. omši. Neprítomnosť na nedeľnej bohoslužbe, s výnimkou závažných dôvodov sa označuje ako .............. hriech.
6. Okrem nedele slávime aj niekoľko ........................... sviatkov počas roku. Majú tie isté pravidlá ako nedeľa. Sú to sviatočné dni, „dni Pána“.
7. Nedeľné slávenia Pánovho dňa a Pánovej Eucharistie sú .......................... života Cirkvi. (KKC 2177)

**Zamyslenie**

Kresťania slávia nedeľu ako „deň Pána“ z troch dôvodov: pripomínajú si vyslobodenie Izraela z egyptského zajatia, pri stvorení sveta aj Boh v siedmy deň odpočíval a chce, aby sme aj my, jeho stvorenia, tiež odpočívali. Nedeľa je aj dňom Ježišovho zmŕtvychvstania. Ako ty a tvoja rodina trávite nedeľu?

Boh tak, ako aj všetky svoje stvorenia, aj teba pozýva sláviť nedeľu. Čo to pre teba znamená? Aká by mala byť Tvoja nedeľa, ktorú sláviš ako „deň Pána“? Čo by si v ten deň mohol robiť?

Možno aj ty aj tvoja rodina trávite nedeľu v nákupných centrách „novodobých chrámoch“. Návštevou v obchodoch oberáme zamestnancov centier o ich sviatočný čas, ktorý by mohli tráviť slávením nedele a prikázaného sviatku vo svojich rodinách. Ako by mohla sviatočný deň tráviť tvoja rodina? Vedel by si pre to niečo urobiť aj ty?

Ako nás Cirkev učí sláviť nedeľu a prikázaný sviatok? Napíš...

Aké prikázané sviatky poznáš? Aké slávi Cirkev? Napíš si ich.

Nie každej profesii je umožnené, aby svätila nedeľu a prikázané sviatky. Ktoré profesie sú to?

Neprítomnosť na nedeľnej bohoslužbe s výnimkou závažných dôvodov sa označuje za ťažký hriech. Čo je potrebné na jeho odpustenie?

**Modlitba**

*„Tento deň je zasvätený Pánovi, vášmu Bohu. Nežiaľte a neplačte! (...) Choďte, zajedzte si niečo mastného a vypite si sladkého, no niečo z toho pošlite aj tomu, kto si nenachystal! Lebo tento deň je zasvätený nášmu Pánovi. A nermúťte sa, lebo radosť v Pánovi je vaša sila!"* (Neh 8,9.10)

Ruženec svetla – piaty desiatok: Ktorý ustanovil Sviatosť Oltárnu.

**Aktivita**

* nedeľu prežijem z úcty k svojmu Bohu
* skúsim vybaviť nákupy počas týždňa, nenechám si ich na nedeľu

**Chýbajúce slová:** 1.siedmy; 2. nebudeš; 3. vyslobodenie; 4. Pána; 5. ťažký; 6. prikázaných; 7. stredobodom;